Skúli Mogensen , fyrrum forstjóri lággjaldaflugfélagsins sáluga Wow air , hefur beint þeirri kröfu til Héraðsdóms Reykjavíkur að Sveini Andra Sveinssyni , öðrum skiptastjóra þrotabús Wow air , verði vikið frá störfum . Fréttablaðið greinir frá þessu . Rök Skúla fyrir því að Sveini Andra verði vikið frá störfum byggja á því að hann hafi veitt rangar og villandi upplýsingar um mikilvæg málefni þrotabúsins , í fjölmiðlum sem og á skiptafundum . Með því hafi Sveinn Andri rýrt verulega það traust sem til hans þurfi að ríkja sem skiptastjóra . Máli sínu til stuðnings vísar Skúli til umfjöllunar Fréttablaðsins um kaup Michelle Ballarin á eignum þrotabúsins , en í fréttinni sagði Sveinn Andri að uppsett kaupverð væri þegar greitt . Vísar Skúli einnig til þess að á skiptafundi hefðu skiptastjórar verið spurðir hvort þeir tengdust Ballarin eða forsvarsmönnum hennar . Svöruðu skiptastjórar því neitandi , en síðar hafi komið í ljós að lögmaðurinn Páll Ágúst Ólafsson , sem gætir hagsmuna Ballarin á Íslandi , hafi starfsstöð í sama húsi og Sveinn Andri og þeir deili m.a. kaffistofu og fundarherbergi . Loks byggir Skúli kröfu sína á meintri vanrækslu Sveins Andra við upplýsingagjöf við skiptakostnað og þóknanir , auk þess sem Sveinn Andri hafi tekið sér þóknun af fé þrotabúsins án þess að hafa til þess heimild . Mun krafa Skúla verða tekin fyrir í Héraðsdómi Reykjavíkur í næstu viku .